KOMISJONI RAKENDUSMÄÄRUS (EL) 2022/1309,

26. juuli 2022,

millega muudetakse ja parandatakse rakendusmäärust (EL) 2018/2019 seoses liigi Malus domestica Ukrainast ja Serbiast pärit teatavate istutamiseks ettenähtud taimedega

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ, (1) eriti selle artikli 42 lõike 4 esimest lõiku,

ning arvestades järgmist:

(1) Esialgse hindamise alusel on komisjoni rakendusmäärusega (EL) 2018/2019 (2) kehtestatud kõrge riskiga taimede, taimsete saaduste ja muude objektide loetelu.

(2) Komisjoni rakendusmääruses (EL) 2018/2018 (3) on sätestatud erieeskirjad korra kohta, mida tuleb järgida määruse (EL) 2016/2031 artikli 42 lõikes 4 osutatud riskihindamise tegemisel kõrge riskiga taimede, taimsete saaduste ja muude objektide kohta.

(3) Pärast esialgset hindamist lisati rakendusmääruse (EL) 2018/2019 lisasse kõrge riskiga taimedena 34 perekonna ja ühe liigi istutamiseks ettenähtud taimed, mis on pärit mis tahes kolmandast riigist. Kõnealune lisa hõlmab perekonda Malus Mill.

(4) 18. oktoobril 2019 esitas Ukraina komisjonile taotluse eksportida liitu liigi Malus domestica ühe- kuni kolmeaastaseid pookealuseid ja istutamiseks ettenähtud poogitud taimi, mis on puhkeseisundis ja paljasjuursed. Taotlusele oli lisatud ka vastav tehniline toimik.

(5) 30. septembril 2021 võttis Euroopa Toiduohutusamet (edaspidi „toiduohutusamet“) vastu teadusliku arvamuse liigi Malus domestica Ukrainast pärit, istutamiseks ettenähtud taimedega seotud kaubariski hindamise kohta (4). Toiduohutusamet tegi kindlaks, et kõnealuste istutamiseks ettenähtud taimede puhul on olulised taimekahjustajad Lopholeucaspis japonica, Eotetranychus prunicola, tubaka rõngaslaiksuse viirus ja Erwinia amylovora.

(6) Toiduohutusamet hindas toimikus kirjeldatud riskivähendamismeetmeid, mis on seotud taimekahjustajatega Lopholeucaspis japonica, Eotetranychus prunicola ja tubaka rõngaslaiksuse viirusega, ning seda, kuivõrd tõenäoline on, et taimedel neid taimekahjustajaid ei esine. Seoses taimekahjustajaga Erwinia amylovora hindas toiduohutusamet, kas on täidetud perekonna Malus Mill. taimede (v.a viljad ja seemned) kindlaksmääratud kaitstavatesse piirkondadesse sissetoomise ja seal vedamise erinõuded, mis on loetletud komisjoni rakendusmääruse (EL) 2019/2072 (5) X lisa punktis 9.

(7) Toetudes toiduohutusameti teaduslikule arvamusele on liigi Malus domestica Ukrainast pärit kuni kolmeaastaste paljasjuursete puhkeseisundis pookealuste ja istutamiseks ettenähtud poogitud taimede liitu sissetoomisega seotud fütosanitaarrisk vastuvõetav, kui on täidetud rakendusmääruse (EL) 2019/2072 VII lisas sätestatud vastavad impordi erinõuded ja X lisa punktis 9 sätestatud erinõuded kaitstavate piirkondade kohta.

(8) Lopholeucaspis japonica ja tubaka rõngaslaiksuse viirus on loetletud rakendusmääruse (EL) 2019/2072 II lisas liidu karantiinsete taimekahjustajate hulgas. Erwinia amylovora on kantud rakendusmääruse (EL) 2019/2072 III ja IV lisasse vastavalt kaitstava piirkonna karantiinse taimekahjustajana ja liidu reguleeritud mittekarantiinse taimekahjustajana ning kõnealuse määruse X lisa punktis 9 on kehtestatud erinõuded taimekahjustaja sissetoomise ja seal levimise vältimiseks.

(9) Eotetranychus prunicola ei ole veel kantud liidu karantiinsete taimekahjustajate loetellu. Liikmesriikide esitatud tõendite kohaselt ei ole kõnealuse taimekahjustaja mõju peremeestaimedele liidus siiski märkimisväärne. Seega ei ole kõnealuse taimekahjustajaga seotud impordinõuded vajalikud.

(10) Seepärast on asjakohane, et liigi Malus domestica Ukrainast pärit kuni kolmeaastaseid paljasjuurseid puhkeseisundis pookealuseid ja istutamiseks ettenähtud poogitud taimi ei käsitata enam kõrge riskiga taimedena.

(11) Komisjoni rakendusmäärusega (EL) 2020/1361 (6) muudeti rakendusmäärust (EL) 2018/2019 täpsustamaks, et liitu on keelatud tuua perekonda Malus Mill. kuuluvaid Serbiast pärit isendeid, välja arvatud liiki Malus domestica kuuluvaid ühe- kuni kaheaastaseid paljasjuurseid puhkeseisundis poogitud taimi, mis on ette nähtud istutamiseks. Väljajätu tõttu ei ole kõnealuses määruses täpsustatud, et vastavalt EFSA asjakohasele teaduslikule arvamusele peaksid istutamiseks ettenähtud taimed olema lehtedeta (7). See väljajätt tuleks parandada.

(12) Seepärast tuleks rakendusmääruse (EL) 2018/2019 lisa vastavalt muuta ja parandada.

(13) Selleks et täita Maailma Kaubandusorganisatsiooni sanitaar- ja fütosanitaarmeetmete rakendamise lepingust (8) tulenevaid liidu kohustusi, tuleks liigi Malus domestica Ukrainast pärit kuni kolmeaastaste paljasjuursete puhkeseisundis pookealuste ja istutamiseks ettenähtud poogitud taimede importi võimalikult kiiresti jätkata.

(14) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Rakendusmääruse (EL) 2018/2019 lisa muudetakse ja parandatakse vastavalt käesoleva määruse lisale.

Artikkel 2 Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 26. juuli 2022 Komisjoni nimel president Ursula VON DER LEYEN

(1) ELT L 317, 23.11.2016, lk 4.

(2) Komisjoni 18. detsembri 2018. aasta rakendusmäärus (EL) 2018/2019, millega kehtestatakse määruse (EL) 2016/2031 artikli 42 tähenduses kõrge riskiga taimede, taimsete saaduste ja muude objektide ajutine loetelu ning kõnealuse määruse artikli 73 tähenduses selliste taimede loetelu, mille sissetoomisel liitu ei nõuta fütosanitaarsertifikaati (ELT L 323, 19.12.2018, lk 10).

(3) Komisjoni 18. detsembri 2018. aasta rakendusmäärus (EL) 2018/2018, millega kehtestatakse erieeskirjad korra kohta, mida tuleb järgida Euroopa Parlamendi ja nõukogu määruse (EL) 2016/2031 artikli 42 lõike 1 tähenduses kõrge riskiga taimede, taimsete saaduste ja muude objektidega seotud riskihindamise tegemisel (ELT L 323, 19.12.2018, lk 7).

(4) EFSA PLH Panel (EFSA taimetervise komisjon), 2021. „Scientific Opinion on the commodity risk assessment of Malus domestica plants from Ukraine“ (Teaduslik arvamus liigi Malus domestica Ukrainast pärit taimedega seotud kaubariski hindamise kohta). EFSA Journal 2021;19(11):6909, 58 lk https://doi.org/10.2903/j.efsa.2021.6909.

(5) Komisjoni 28. novembri 2019. aasta rakendusmäärus (EL) 2019/2072, millega kehtestatakse ühetaolised tingimused Euroopa Parlamendi ja nõukogu määruse (EL) 2016/2031 rakendamiseks seoses taimekahjustajatevastaste kaitsemeetmetega ning tunnistatakse kehtetuks komisjoni määrus (EÜ) nr 690/2008 ja muudetakse komisjoni rakendusmäärust (EL) 2018/2019 (ELT L 319, 10.12.2019, lk 1).

(6) Komisjoni 30. septembri 2020. aasta rakendusmäärus (EL) 2020/1361, millega muudetakse rakendusmäärust (EL) 2018/2019 seoses liigi Malus domestica teatavate Serbiast pärit, istutamiseks ettenähtud taimedega ning liikide Acer japonicum Thunberg, Acer palmatum Thunberg ja Acer shirasawanum Koidzumi teatavate Uus-Meremaalt pärit, istutamiseks ettenähtud taimedega (ELT L 317, 1.10.2020, lk 1).

(7) EFSA PLH Panel (EFSA taimetervise komisjon), 2020. „Scientific Opinion on the commodity risk assessment of Malus domestica plants from Serbia“ (Teaduslik arvamus liigi Malus domestica Serbiast pärit taimedega seotud kaubariski hindamise kohta). EFSA Journal 2020;18(5):6109, 53 lk https://doi.org/10.2903/j.efsa.2020.6109.

(8) Sanitaar- ja fütosanitaarmeetmete rakendamise leping (vastu võetud 15. aprillil 1994, jõustunud 1. jaanuaril 1995; UNTSi köide 1867, lk 493); Maailma Kaubandusorganisatsioon, https://www.wto.org/english/tratop_e/sps_e/spsagr_e.htm.